ส่วนที่ 1

ข้อมูลสรุป (Executive Summary)

1.  ลักษณะการประกอบธุรกิจหลักของบริษัท

บริษัทไทยแลนด์ไอออนเวิคส์ จำกัด (มหาชน)
ประกอบธุรกิจหลักในการผลิตและจำหน่ายแผ่นเหล็กชุบสังกะสี โดยจดทะเบียนก่อตั้งบริษัทเมื่อวันที่
10 เมษายน 2501 ปัจจุบันมีทุนจดทะเบียนจำนวนเงิน 100 ล้านบาท
และทุนที่ออกและเรียกชำระแล้วจำนวนเงิน 60 ล้านบาท
ผลิตภัณฑ์ของบริษัทคือแผ่นเหล็กชุบสังกะสีซึ่งแบ่งออกเป็น แผ่นเหล็กชุบสังกะสีแบบลูกฟูก
ภายใต้เครื่องหมายการค้า “สามดาว” ทั้งประเภทลอนเล็กและลอนใหญ่
แบบเคลือบสีและไม่เคลือบสี แผ่นเหล็กชุบสังกะสีชนิดแผ่นเรียบ ภายใต้เครื่องหมายการค้า “TIW”
และ แผ่นเหล็กมุงหลังคาสำเร็จรูป “Freedom Roof”

นอกจากนั้น บริษัทได้เพิ่มประเภทกิจกรรมที่ก่อให้เกิดรายได้แก่บริษัทคือ
การรับเหมาติดตั้งหลังคาและผนังที่ทำจากแผ่นเหล็กชุบสังกะสีและ Alu-zinc
โดยการจัดซื้อจัดหาวัสดุจากผู้ค้าวัสดุชนิดต่างๆตามที่ผู้ว่าจ้างกำหนด

ปัจจุบันบริษัทมีสำนักงานใหญ่และโรงงาน ตั้งอยู่ในบริเวณเดียวกันที่ เลขที่ 86 หมู่ 1 ถนนสุขสวัสดิ์
ตำบลแหลมฟ้าผ่า อำเภอพระสมุทรเจดีย์ จังหวัดสมุทรปราการ โดยมีกำลังการผลิตรวมเท่ากับ
90,000 ตันต่อปี

นโยบายการขายสินค้าของบริษัท คือ การขายเงินสดแก่ลูกค้าทั่วไปทุกราย
โดยลูกค้าของบริษัทแบ่งออกเป็นกลุ่มใหญ่ 2 กลุ่ม คือ เกษตรกร
ซึ่งซื้อสินค้าของบริษัทผ่านทางร้านค้าวัสดุก่อสร้างที่กระจายอยู่ทั่วประเทศ ส่วนอีกกลุ่มหนึ่ง คือ
ผู้รับเหมาก่อสร้าง

นโยบายในการให้บริการติดตั้งหลังคาและผนังแผ่นเหล็กนั้น
บริษัทประกอบการในฐานะของผู้รับเหมาช่วง ส่วนการรับชำระเงินค่าบริการ
บริษัทได้รับชำระจากผู้ว่าจ้างในจำนวนเงินที่เป็นสัดส่วนตามปริมาณงานที่ทำเสร็จ

2.  ภาวะการแข่งขันและศักยภาพของบริษัทในการประกอบธุรกิจหลักของบริษัท

บริษัทเป็นผู้ผลิตและจำหน่ายผลิตภัณฑ์แผ่นเหล็กชุบสังกะสีเป็นรายแรกของประเทศไทย
บริษัทได้ดำเนินการมาเป็นระยะเวลา 49 ปี
ในการผลิตและจำหน่ายผลิตภัณฑ์ไปยังทุกภูมิภาคทั่วประเทศ ภายใต้เครื่องหมายการค้า “สามดาว”
และ “TIW”

ในด้านการบริการรับเหมาติดตั้งหลังคาและผนังเหล็กซึ่งบริษัทเริ่มดำเนินการตั้งแต่รอบปี 2548
เป็นต้นมา

ภายใต้ภาวะการแข่งขันรุนแรงในตลาดแผ่นเหล็กชุบสังกะสีในขณะนี้
บริษัทใช้กลยุทธ์ทางด้านคุณภาพผลิตภัณฑ์เป็นหลัก และใช้กลยุทธ์ในการบริการลูกค้าเสริม
ทำให้ลูกค้าทุกรายเกิดความราบรื่นในธุรกิจอย่างต่อเนื่อง หากลูกค้านั้นๆ เป็นผู้รับเหมาก่อสร้าง
ลูกค้ารายที่เป็นร้านค้าวัสดุก่อสร้าง
สามารถตอบสนองความต้องการของผู้บริโภคขั้นสุดท้ายที่มีความต้องการแตกต่างกันเสมอ เป็นต้น
นอกจากนี้ ในการบริการรับเหมาติดตั้งผนังและหลังคา
ความประณีตและประสบการณ์ในการออกแบบและการติดตั้ง โดยใช้วัสดุที่มีคุณภาพสูง มีความคงทน
และสวยงาม อีกทั้งในราคาที่สมเหตุผล ทำให้ลูกค้าเกิดความเชื่อมั่นในการบริการของบริษัท

ศักยภาพของบริษัท ทั้งทางด้าน การผลิตและการรับเหมาดังกล่าวข้างต้น
มีความโดดเด่นและมีแนวโน้มที่จะพัฒนาให้เกิดผลิตภัณฑ์ใหม่อื่นๆ
ที่มีความเหมาะสมตามสภาพแวดล้อมปัจจุบันและในอนาคตได้อย่างยั่งยืน

3.  ความเสี่ยงในด้านต่างๆ

    1.  ความเสี่ยงในการประกอบธุรกิจ

เนื่องจากธุรกิจผลิตภัณฑ์แผ่นเหล็กชุบสังกะสีมีผู้ประกอบการในขณะนี้รวม 7 รายใหญ่
ซึ่งต่างผลิตสินค้าประเภทเดียวกัน มีความแตกต่างในตัวสินค้าและด้านราคาน้อยมาก
ในขณะที่มีกำลังการผลิตรวมในอุตสาหกรรมนี้อีกมาก แม้ในรอบปีพ.ศ. 2549 ที่ผ่านมา
ภาวะเศรษฐกิจยังคงเติบโตต่อเนื่อง แต่ยังคงมีปัจจัยทั้งภายในประเทศ
และต่างประเทศที่ส่งผลไม่ดีต่อการดำเนินธุรกิจ ปัจจัยภายในประเทศได้แก่ ภัยธรรมชาติ
ภัยจากความไม่สงบ ภาวะเศรษฐกิจซบเซา ต้นทุนพลังงานและเชื้อเพลิงปรับตัวสูงขึ้น
การที่ราคาขายผลิตภัณฑ์ไมสามารถปรับตัวสูงขึ้นในสัดส่วนเดียวกันกับการปรับตัวสูงขึ้นของต้นทุนการผลิต
การมีสินค้าทดแทนหลานประเภทที่มีความสวยงามทันสมัย มีความทนทานและราคาใกล้เคียงกัน
ส่วนปัจจัยภายนอกประเทศ ได้แก่ การปรับตัวสูงขึ้นอย่างมากของราคาแร่สังกะสี เป็นต้น

ปัจจัยต่างๆดังกล่าวมานี้ เป็นสิ่งที่อยู่นอกเหนืออำนาจการควบคุมของบริษัท
ภัยธรรมชาติทำให้อำนาจซื้อของลูกค้าหลักของบริษัทซึ่งคือกลุ่มเกษตรกรมีอำนาจซื้อลดลง
การที่ลูกค้าเปลี่ยนจากการใช้แผ่นเหล็กชุบสังกะสีไปใช้สินค้าทดแทนประเภทอื่นๆที่มีอยู่ในท้องตลาดหลายประเภทเนื่องจากวิถีในการดำรงชีวิตในปัจจุบันของกลุ่มเกษตรกรจำนวนไม่น้อยที่เปลี่ยนไปตามยุคสมัย
เหล่านี้ล้วนมีอิทธิพลต่อส่วนแบ่งการตลาดของผลิตภัณฑ์แผ่นเหล็กชุบสังกะสีและรายได้ของบริษัทที่จะลดลงตามไปด้วย
ในที่สุดอาจส่งผลกระทบต่อความอยู่รอดของบริษัทได้

2.  ความเสี่ยงเกี่ยวกับการผลิต

  - ไม่มี -

3.  ความเสี่ยงด้านการจัดการ

กลุ่ม บริษัท มิตซุย จำกัด เป็นผู้ถือหุ้นรายใหญ่ ถือหุ้นรวมร้อยละ 67.45 ณ วันที่ 31 มีนาคม 2550
กลุ่มผู้ถือหุ้นรายนี้มีเสียงข้างมากในที่ประชุมผู้ถือหุ้น ซึ่งสามารถควบคุมและลงมติในเรื่องใดๆ ก็ได้
ยกเว้นเรื่องที่กฎหมายหรือข้อบังคับของบริษัทกำหนดให้ต้องมีเสียงไม่น้อยกว่า 3 ใน 4
ของจำนวนเสียงทั้งหมด ที่มาประชุมและออกเสียงลงคะแนน

ในด้านการจัดซื้อจัดหาวัตถุดิบหลัก กลุ่มผู้ถือหุ้นรายนี้มีอิทธิพลต่อการสั่งซื้อโดยตรง
ทั้งด้านปริมาณและราคาที่เอื้อต่อบริษัท หากมีการเปลี่ยนแปลงกลุ่มผู้ถือหุ้น
และผู้ถือหุ้นกลุ่มใหม่ไม่มีอำนาจต่อรองหรือไม่ให้ความสำคัญต่อการจัดหาวัตถุดิบหลักตามที่ควรแล้ว
จะส่งผลโดยตรงต่อต้นทุนการผลิตโดยรวม
และจะทำให้การดำเนินงานของบริษัทอาจไม่ราบรื่นเช่นที่ผ่านมา

4.  ความเสี่ยงด้านการเงิน

  - ไม่มี -

4.  โครงสร้างกลุ่มบริษัทและรายการที่เกี่ยวโยงกันที่กระทบต่อผลการดำเนินงานและฐานะการเงินของบริษัทอย่างมีนัยสำคัญ

  - ไม่มี -

5.  สรุปฐานะการเงินและผลการดำเนินงานในเรื่องที่มีนัยสำคัญต่อการเปลี่ยนแปลง
    การวิเคราะห์ผลการดำเนินงานและฐานะการเงิน คุณภาพสินทรัพย์และสภาพคล่องของบริษัท

  - ไม่มี -

6.  ข้อเท็จจริงอื่นๆ ที่มีนัยสำคัญต่อการดำเนินธุรกิจของบริษัท
    และอาจกระทบต่อประโยชน์ของผู้ถือหุ้นอย่างมีนัยสำคัญ

  - ไม่มี -

7.  รายละเอียดของหลักทรัพย์ที่ออกและเสนอขาย

  - ไม่มี -